
I. Introducere
Activitatea serviciului de gestionare a câinilor fără stăpân al comunei Târgușor, va realiza următoarele:
a) capturarea câinilor fără stăpân;
b) transportul câinilor capturaţi în adapost;
c) adapostirea, hranirea, examinarea medicală, deparazitarea, vaccinarea, sterilizarea (numai pentru câinii revendicaţi, adoptaţi sau adoptaţi la distanţă) si controlul bolilor câinilor din adăposturi cu respectarea normelor si masurilor sanitar- veterinare în vigoare;
d) identificarea si înregistrarea câinilor fără stăpân doar prin serviciile medicilor veterinari de liberă practică, organizaţi în condiţiile legii;
e) eutanasierea câinilor fără stăpân care sunt bolnavi cronici şi incurabili ori care nu au fost revendicaţi sau adoptaţi în condiţiile şi în termenele stabilite prin lege şi prezentul regulament;
f) facilitarea revendicării şi adopţiilor.
Utilizatorii/beneficiarii serviciilor de gestionare a câinilor fără stăpân sunt:
- persoane fizice/juridice, asociaţii de proprietari din comuna Târgușor;
- agenţi economici care îşi desfăşoară activitatea pe teritoriul comunei Târgușor
- instituţii publice cu sediul sau puncte de lucru în comuna Târgușor.
Serviciul pentur gestionarea câinilor fără stăpân va asigura:
a) îmbunatăţirea condiţiilor de viaţă ale cetăţenilor;
b) dezvoltarea durabilă a serviciilor;
Autoritatea administraţiei publice locale acţionează în numele şi în interesul comunităţii locale pe care o reprezintă şi răspunde faţă de acestea pentru:
a)modul in care gestionează si administrează infrastructura edilitar-urbană a comunei Târgușor;
b)modul în care organizează, coordonează şi controlează serviciul de gestionare a câinilor fără stăpân.
Autorităţile administraţiei publice locale au următoarele atribuţii:
a) stabilirea strategiilor de dezvoltare şi funcţionare a serviciul de gestionare a câinilor fără stăpân;
b) luarea iniţiativelor şi adoptarea hotărârilor privitoare la serviciul de gestionare a câinilor fără stăpân;
c) exercitarea competentelor şi responsabilităţilor ce le revin potrivit legislaţiei in vigoare, referitoare la serviciul de gestionare a câinilor fără stăpân.

II. Situaţia existentă
În prezent comuna Târgușorse află în imposibilitatea gestiunii directe a acestui serviciu, motivat de faptul ca numărul de personal la nivel de UAT este plafonat, iar mijloacele tehnice de gestionare a unui astfel de serviciu lipsesc. În lipsa unui operator privat, situaţia în comuna Târgușor, din punct de vedere al abandonului si a numărului de câini fără stăpân care circulă liberi, scăpă de sub control.În continuare se abandonează câini pe teritoriul comunei Târgușor, deoarece populaţia nu procedează la sterilizarea propriilor câini. În concluzie, se poate afirma că delegarea acestui serviciu unui operator privat- persoane juridice, asociaţii sau fundaţii care desfăşoară activităţi în domeniul protecţiei animalelor - va fi benefică pentru comuna Grădina, numărul câinilor fără stăpân, care circulă liber, se va reduce, iar siguranţa cetăţeanului va creşte.
.
III. Beneficiile concesionării
Prin realizarea unui proces de licitaţie deschisă pentru concesionarea serviciului de gestionare a câinilor fără stăpân, se vor putea obţine:
- creşterea calităţii serviciilor de gestionare a câinilor fără stăpân, datorită selecţionării concesionarului pe baza unor criterii care vor evalua experienţa, organizarea, indicatorii de performanţă asumaţi, dotările tehnice;
- cetăţenii oraşului vor avea siguranţa mai mare pe domeniul public fără a fi agresaţi de câinii fără stăpân;
- un adăpost al serviciului de gestionare a câinilor fără stăpân modern şi dimensionat de maniera încât să se poată adapta la evoluţia activităţii;
- va exista posibilitatea de a se putea adăposti temporar, contra cost şi animale adoptate la distanţă;
- se vor utiliza soluţii moderne pentru capturarea câinilor astfel încât să se respecte normele privind protecţia animalelor;
-vor fi avute în vedere aspecte ce sunt de natură să nu afecteze viaţa şi sănătatea cetăţenilor.

IV.Metodologia de lucru

Pentru realizarea studiului de oportunitate pentru delegarea serviciului pentru gestionarea câinilor fără stăpân s-a folosit ca metodologie de lucru:
- sesizări telefonice primite de la persoane fizice si juridice;
- sesizări de la asociaţiile de protecţia a animalelor;
- reclamaţii primite de la cetăţeni;
- audienţe la primar, viceprimar;
- articole de presă referitoare la serviciul de gestionare a câinilor fără stăpân;
- aplicarea legislaţiei în vigoare.

V.Descrierea activităţii pentru care se face delegarea de gestiune

Serviciul pentru gestionarea câinilor fără stăpân se realizează prin instituirea de norme privind capturarea, transportul, cazarea, îngrijirea, sterilizarea, adopţia şi eutanasierea câinilor fără stăpân.
Serviciul pentru gestionarea câinilor fără stăpân va asigura protecţia câinilor conform principiilor europene de protecţie a animalelor, concomitent cu protecţia cetăţenilor din comuna Târgușor.
Serviciul pentru gestionarea câinilor fără stăpân se va realiza in următoarele condiţii:
a) Capturarea câinilor fără stăpân, pe baza reclamaţiilor scrise şi telefonice ale persoanelor fizice sau juridice, cu respectarea următoarelor cerinţe :
- capturarea câinilor se va face de către personalul angajat al operatorului serviciului care trebuie să fie format din persoane instruite în acest sens;
- capturarea câinilor nu se va face prin aplicarea unui tratament brutal, iar persoanele care capturează câinii fără stăpân vor fi în mod obligatoriu vaccinate antirabic;
-persoanele care capturează câinii vor lucra în echipe de câte doi plus şoferul mijlocului de transport şi vor purta echipamentul de protecţie adecvat;
-personalul calificat va captura câinii cu crose speciale sau cu plase.
Pentru capturare se vor folosi crosele speciale formate din tije de aluminiu, având la capăt o buclă care poate să gliseze sau care se poate strânge în jurul gâtului câinelui, pentru a permite persoanei calificate să ţină câinele la distanţă şi să-1 poată manipula. Bucla trebuie fixată la lărgimea dorită, pentru a evita strangularea animalului, mecanismul de declanşare rapidă fiind utilizat pentru eliberarea câinelui în caz de urgenţă sau atunci când este pus în cuşcă. De asemenea, câinii mai pot fi capturaţi cu ajutorul cuştilor capcană, în care se introduce mâncare şi care sunt dotate cu uşi mobile care cad după intrarea animalului în cuşcă sau mai pot fi capturaţi cu sarbacane si arme neletale cu injecţie, încarcate cu substanţe imobilizante.
Câinii foarte agresivi, situaţi în spaţii inaccesibile sau suspecţi de a fi turbaţi, vor fi imobilizaţi numai cu ajutorul sarbacanelor sau armelor pentru captură cu sageată care utilizează gazul carbonic comprimat sau cu cartuşe cu percuţie pentru propulsarea unor seringi sau săgeţi care permit injectarea cu produse imobilizante.
Pentru imobilizare se vor utiliza numai substanţe aprobate de organele sanitar veterinare, prin injectare pe cale intramusculară, cu respectarea prescripţiilor medicale, ea fiind puţin periculoasă pentru trecători; poate fi utilizată şi orice altă asociere de produse autorizate cu respectarea legislaţiei în vigoare;
Este interzisă utilizarea armelor pentru capturarea căţeilor, aceştia putând fi răniţi grav.
b) Transportarea acestora la adăpostul serviciului de gestionare a câinilor fără stăpân cu respectarea următoarelor cerinţe:
- autovehiculele de transport trebuie să ofere animalelor siguranţă, securitate, protecţie impotriva intemperiilor naturii şi aerisire adecvată;
- cuştile în care vor fi transportaţi câinii vor fi alese în funcţie de talia animalului, ele trebuind să fie mai lungi decât corpul animalului;
- pentru animalele moarte, respectiv bolnave, vor exista cuşti separate;
- autovehiculele vor fi curate şi marcate vizibil cu denumirea serviciului de gestionare a câinilor fără stăpân şi cu nr. de telefon;
- autovehiculele trebuie să fie dotate cu următorul echipament: plasă, scară, cuşti metalice sau din fibră de sticlă, instrumente pentru prindere, trusă de prim ajutor;
- şoferii autovehiculelor trebuie sa fie instruiţi, să acorde ajutor animalelor bolnave;
- se interzice efectuarea eutanasiei în autovehiculele de transport pentru câini.
c) Eliberarea animalelor contra unei taxe sau cu scutire de taxă pentru organizaţiile de protecţie a animalelor, dacă fac dovada că posedă adăposturi amenajate conform normelor prezentului Studiu şi daca au asigurată asistenţa medicală veterinară calificată şi autorizată. Înainte de eliberare câinii vor fi sterilizaţi,vaccinaţi antirabic şi microcipaţi.
d) Cazarea câinilor se va face în adăpostul serviciului de gestionare a câinilor fără stăpân, care trebuie să îndeplinească următoarele cerinţe:
- să permită cazarea câinilor în cuşti separate pentru a reduce stresul asupra lor şi pentru a putea controla bolile;
- câinii vor fi separaţi după următoarele criterii:
a) stare de sănătate
b) vârstă
c) sex
d) grad de agresivitate
- pardoselile vor fi executate din ciment care a fost etanşat si care permite o curatare si dezinfectare uşoara, iar pentru a evita băltirea apei in exces vor fi înclinate spre o reţea de canalizare;
- pereţii dintre cuşti trebuie să aibă cel puţin 185 cm înălţime, trebuie să împiedice scurgerea apelor şi dejecţiilor de la o cuşcă la alta;
- pereţii cuştilor vor fi confecţionaţi din unul din următoarele materiale: cărămidă tencuită şi vopsită; metal Încastrat în beton; beton; plasă de sârmă.
- cuştile exterioare pot fi confecţionate din plasă pe stâlpi metalici sau din lemn;
- adăpostul trebuie să aibă drenaj şi instalaţii corespunzătoare pentru depozitarea încărcăturii de deşeuri zilnice;
- în toate zonele cu spaţii închise trebuie să existe un mijloc de circulare a aerului, fie cu ajutorul ventilatoarelor de evacuare, fie cu ajutorul unor ferestre care să poată fi deschise;
- cuştile exterioare vor fi acoperite.
e) Adapostirea câinilor în cadrul centrului de gestionare a câinilor fără stăpân se va face după cum urmează:
- în cuşti individuale cu respectarea următoarelor dimensiuni:
a) pentru câini de talie mare: 120 cm x 160 cm
b) pentru câini de talie mijlocie: 110 cm x 148 cm
c) pentru câini de talie mică: 91 cm x 122 cm
d) cuştile comune nu trebuie să adapostească mai mult de 4 câini pe o suprafaţă de 6,5 mp;
- locurile împrejmuite trebuie să aibă următoarele dotări:
- să existe apă potabilă în permanenţă;
- vasele pentru alimentare sa fie curate şi dezinfectate zilnic şi întotdeauna
înaintea aducerii unui nou animal în cuşcă;
- vasele pentru alimentare sa fie aşezate astfel incat câinii sa nu poata urina sau defeca în ele şi să poata fi curatate şi dezinfectate uşor;
- dacă spaţiile nu sunt încălzite, se pun obligatoriu scânduri pentru odihnă;
- pentru odihna câinilor, în anotimpul rece, pe scânduri vor fi aşezate deşeuri textile sau deşeuri vegetale, care pot fi strânse şi schimbate foarte uşor.
f) Preluarea, înregistrarea, consultarea şi trierea câinilor aduşi în adăpost se face într-un spaţiu destinat acestei activităţi, suficient de spaţios şi igienizat astfel încât să asigure spaţiul necesar pentru mişcarea personalului, a persoanelor care vin pentru adopţii.
g) Tratarea câinilor se va face într-un spaţiu cu destinaţia de chirurgie sau în mai multe spaţii funcţie de capacitatea centrului, spaţii care vor respecta normele sanitar veterinare în vigoare. În aceste săli se vor efectua intervenţiile chirurgicale de sterilizare a animalelor, precum şi eutanasierea.
h) Controlul bolilor se efectuează zilnic fiecărui animal din adăpost şi orice eveniment medical va fi înregistrat în fişa individuală şi în registrul central. Examinarea se va face de catre medicul veterinar sau in lipsa acestuia de către
tehnicianul veterinar. Personalul centrului va fi instruit să recunoască semnele de boală şi să le aducă la cunostinţa personalului veterinar.
i) Hrănirea câinilor în adăpost se face pe durata de viaţă după cum urmează:
- puii în vârstă de 6-12 saptamani vor fi hraniţi de 3 ori pe zi, câinii în vârstă de peste 12 săptămâni vor fi hraniţi de două ori pe zi iar câinii de peste un an vor fi
hrăniţi o dată pe zi;
- hrana administrată câinilor trebuie să respecte condiţiile sanitar veterinare.
j) Întreţinerea igienei se face prin curăţirea, spălarea şi dezinfecţia fiecărei cuşti sau boxe, operaţii efectuate zilnic şi înainte de intrarea unui nou animal. Se va avea în vedere ca pe perioada efectuării curaţeniei apa şi dezinfectantul să nu vină în contact cu animalele.
1) Eutanasierea câinilor bolnavi de către personal specializat al serviciului public de gestionare a câinilor fără stăpân. Aceasta activitate se va efectua de către un medic veterinar cu substanţele prevăzute de legislaţia în vigoare şi prin procedeele acceptate de normele sanitar veterinare, cu obligaţia ca procedeele şi substanţele utilizate să nu provoace chin animalelor. Se eutanasiează câinii bolnavi cronici, bolnavi incurabili şi cei cu comportament agresiv sau câinii care nu au fost adoptaţi în termenul legal. Sunt supusi aceluiaşi tratament câinii fără stăpân abandonaţi şi nerevendicaţi care nu au fost adoptaţi în termenul legal. Aceasta operaţie se va face doar de către medici veterinari care posedă atestatul de liberă practică eliberat de Colegiul medicilor veterinari, fiind strict interzisă oricărei alte persoane neautorizate, în baza deciziei de eutanasiere emisă de persoana împuternicită de către primar. Recepţionarea situaţiilor privind câinii eutanasiaţi vor fi certificate de un reprezentant al Direcţiei Sanitar Veterinare.
m) Asigurarea adăposturilor temporare pentru câini, cu avizul serviciului de specialitate sanitar-veterinar, unde pot fi cazaţi contra cost câinii adoptaţi la distanţă.
n) Asigurarea de spaţiu pentru eutanasiere şi depozitarea cadavrelor în vederea transportului la o societate specializată pentru neutralizarea cadavrelor.
Aceste spaţii vor fi dotate cu lăzi frigorifice şi nu sunt deschise vizitării persoanelor străine.

VI. Motivele care justifică realizarea delegării gestiunii serviciului pentru gestionarea câinilor fără stăpân
Motive de ordin legislative

Prezentul Studiu este realizat în corelare cu dispoziţiile legale în vigoare şi urmăreşte ca organizarea şi funcţionarea serviciului public de gestionare a căinilor fără stăpân să fie în conformitate cu prevederile următoarelor acte normative:
-Ordonanţa de Urgenţă nr.155/2001, privind aprobarea programului de gestionare a câinilor fără stăpân, cu modificarile şi complettările ulterioare;
-Legea nr. 227/2002 pentru aprobarea OUG nr. 155/2001 privind aprobarea programului de gestionare a câinilor fără stăpân;
-Legea nr. 258 din 26 septembrie 2013 pentru modificarea şi completarea Ordonanţei de urgenţă a Guvernului nr. 155/2001 privind aprobarea programului de gestionare a câinilor fără stăpân;
-H.G.nr.1059/11.12.2013 pentru aprobarea Normelor metodologice de aplicare a Ordonanţei de urgenţă a Guvernului nr. 155/2001 privind aprobarea programului de gestionare a câinilor fără stăpân;
-Legea nr. 205/2004, privind protecţia animalelor, modificată şi completată;
- Ordinul nr.31/2008 pentru aprobarea Normelor metodologice de aplicare a Legii nr.205/2004;
- Ordonanţa Guvernului nr. 71/2002 privind organizarea şi funcţionarea serviciilor publice de administrare a domeniului public şi privat de interes local, cu modificările şi completările ulterioare;
- Ordonanţa Guvernului nr. 24/2016 privind organizarea şi desfăsurarea activităţii de neutralizare a deşeurilor de origine animală, cu modificările şi completările ulterioare;
-Regulamentul (CE) nr. 1/2005 al Consiliului din 22 decembrie 2004 privind protecţia animalelor în timpul transportului.
Din studiul acestor acte normative reiese faptul că comunei Grădina poate delega serviciul pentru gestionarea câinilor fără stăpân, prin concesionare.
Contractul de delegare prin concesiune a Serviciului pentru gestionarea câinilor fără stăpân se va actualiza prin acte adiţionale în condiţiile aprobării ulterioare de acte normative care reglementează situaţia câinilor fără stăpân sau alte acte normative ce modifică legislaţia ce a stat la baza acestei documentaţii.
Motive de ordin economico-financiar
Argumentele care stau la baza concesionarii prin licitaţie publică a serviciul degestionare a câinilor fără stăpân, constau în:
a) economia cu cheltuielile privind plata personalului pentru operaţiunile de capturare, transport şi predare la adăpost;
b) economia cu cheltuielile activităţii serviciului;
c) eliminarea obligaţiei de contractare de servicii medical-veterinare care se va realiza de către concesionar;
d) prin realizarea procedurii de achiziţie se va putea obţine selectarea unui concesionar care să ofere raportul optim între preţ (mic) al tarifelor şi calitate (ridicată) a serviciilor;
e) posibilitatea de a obţine tarife cat mai mici pentru o calitate ridicată, va permite Primăriei Târgușor să reducă costurile pentru aceasta activitate;
f) conform prevederilor Caietului de Sarcini, concedentul va primi anual de la concesionar o redevenţă.
Motive legate de protecţia mediului
a) dotarea Adăpostului conform legislaţiei în vigoare, fapt care va elimina posibilităţile de poluare a domeniului public iar materialele utilizate la tratamentele medicale precum şi cadavrele câinilor vor fi trimise la societaţi specializate pentru neutralizare.
b) de asemenea, Caietul de sarcini va stipula obligativitatea folosirii întregului parc de maşini si utilaje ofertat, doar pentru activitatea de gestionare a câinilor fără stăpân de pe raza comunei Târgușor şi a mijloacelor de transport autorizate pentru cadavre.
c) deţinerea certificării sistemului de management al calitaţii conform Standardului ISO 9001 şi certificarea sistemului de management al mediului conform ISO 4001 ceea ce se va traduce printr-o garanţie a calităţii serviciilor oferite şi a protejării mediului, vor constitui criterii de selecţie.

VII. Procedura de delegare a gestiunii

Etapele care trebuie realizate pentru concesionarea serviciul de gestionare a câinilor fără stăpân sunt:
Etapa 1 - aprobarea Studiului de oportunitate, a Regulamentului de organizare şi funcţionare, a Caietului de sarcini şi a modelului de contract de către Consiliul Local al comunei Târgușor
Etapa 2 - organizarea şi desfăşurarea procedurii de concesionare.
Etapa 3 - semnarea contractului cu cel mai bun ofertant ori negocierea dacă este cazul.

VIII. Durata estimată a contractului

Durata estimată a contractului este de 5 ani. Conform dispoziţiilor art. 16 dinLegea nr. 100/2016 privind concesiunile de lucrări şi concesiunile de servicii,timpul trebuie estimat în mod rezonabil astfel încât să dea posibilitatea concesionarului pentru a obţine un venit minim care să îi permită recuperarea costurilor investiţiilor efectuate, a costurilor în legătură cu exploatarea lucrărilor sau a serviciilor, precum şi a unui profit rezonabil. Contractul poate fi prelungit o singură dată, cu jumătate din durata iniţială, numai cu aprobarea Consiliului local .
Termenele previzibile pentru realizarea procedurii de încheiere a contractului
Termenul propus pentru încheierea procedurii de delegare a gestiunii serviciului de gestionare a câinilor fără stăpân, prin încheierea contractului cu concesionarul serviciului de este de 90 zile de la aprobarea documentaţiei privind concesionarea.
IX. Concluzii
Având în vedere motivele, argumentele şi beneficiile menţionate în prezentul Studiu de oportunitate se optează pentru delegarea prin concesiune a Serviciului pentru gestionarea câinilor fără stăpân, iar procedura de atribuire va fi licitaţia publică la care pot participa persoane juridice, asociaţii sau fundaţii care desfăşoară activităţi în domeniul protecţiei animalelor.



